**ΔΕΛΤΙΟ ΤΥΠΟΥ 15.10.2021**

**Επίσκεψη του Γενικού Γραμματέα Έρευνας και Καινοτομίας, Καθ. Αθανάσιου Κυριαζή, , την Τετάρτη 13 Οκτωβρίου 2021, στις εγκαταστάσεις του Εθνικού Κέντρου Έρευνας και Τεχνολογικής Ανάπτυξης (ΕΚΕΤΑ) στη Θεσσαλονίκη**

Ο **Γ**ενικός **Γ**ραμματέας **Έ**ρευνας και **Κ**αινοτομίας, **Καθ. Αθανάσιος Κυριαζής**, την **Τετάρτη** **13 Οκτωβρίου 2021**, επισκέφθηκε τις εγκαταστάσεις του Εθνικού Κέντρου Έρευνας και Τεχνολογικής Ανάπτυξης (**ΕΚΕΤΑ**) στη Θεσσαλονίκη.

Κατά την επίσκεψη του, συναντήθηκε με τον Πρόεδρο, κ. Δ.Τζοβάρα, όπου συζήτησαν κυρίως για τα έργα του Ταμείου Ανάκαμψης και Ανθεκτικότητας (RRF), τη Νέα Προγραμματική Περίοδο 2021-2027 και το HORIZON EUROPE (2021-2027) τα οποία θέτουν φιλόδοξους στόχους για τον παραγωγικό μετασχηματισμό της οικονομίας της χώρας και είναι πλήρως ευθυγραμμισμένα με τις κεντρικές, εθνικές προτεραιότητες και τη νέα Στρατηγική Έξυπνης Εξειδίκευσης, η οποία στη νέα περίοδο, εκτός από την έρευνα και την καινοτομία, επεκτείνεται και σε θέματα καινοτόμου επιχειρηματικότητας, ψηφιακού μετασχηματισμού και ανάπτυξης των απαραίτητων δεξιοτήτων του ανθρώπινου δυναμικού.

Κατά τη συζήτηση, ο κ. Κυριαζής, επεσήμανε πως κεντρικό στόχο της ΓΓΕΚ αποτελεί η εγκαθίδρυση ενός νέου αναπτυξιακού προτύπου κοινωνικά, οικονομικά και περιβαλλοντικά βιώσιμου, που θα στηρίζεται στη Γνώση και στην αξιοποίησή της για την παραγωγή υψηλής προστιθέμενης αξίας προϊόντων και υπηρεσιών, ικανών να ενσωματωθούν σε διεθνείς αλυσίδες αξίας.

Ακολούθως, ο κ. Κυριαζής, ενημερώθηκε για τα τρέχοντα ζητήματα όλων των Ινστιτούτων και αντάλλαξε απόψεις με τους Διευθυντές και το ανθρώπινο δυναμικό του κάθε Ινστιτούτου ξεχωριστά και ενημερώθηκε ενδελεχώς για το έργο και τις μελλοντικές δράσεις τους.